Et nordjysk charterbureau har åbnet en ny afgang til den populære ferieø Madeira.

Det er nu muligt at komme til de varme himmelstrøg på den portugisiske ø Madeira med fly direkte fra Aalborg Lufthavn. Det er det nordjyske rejseselskab SunCharter, der har åbnet op for den nye rute, der skal få nordjyder til at rejse til den frodige ø. Det er grundet en stigende interesse for at rejse til øen, at SunCharter har besluttet at oprette den nye rute. - Madeira henvender sig til gæsten, som ønsker behagelige temperaturer og spændende oplevelser. Her skal være plads til afslapning ved poolen, men også mulighed for at tage på hvalsafari, kulturoplevelser eller vandreture. På Madeira finder du det hele og til rimelige penge og så smager maden fantastisk, siger Carsten Terp, der er salgschef i SunCharter i en pressemeddelelse. Den kun 4,5 times flyvetur kan afprøves fra 23. december 2017 og frem til 14. april 2018.